
Text rozhodnutia
Súd: Krajský súd Trnava Spisová značka: 14S/87/2014 Identifikačné číslo súdneho spisu: 2014200367 Dátum vydania rozhodnutia: 01. 10. 2015 Meno a priezvisko sudcu, VSÚ: JUDr. Katarína Benczová ECLI: ECLI:SK:KSTT:2015:2014200367.1 ROZSUDOK V MENE SLOVENSKEJ REPUBLIKY Krajský súd v Trnave v senáte zloženom z predsedníčky senátu JUDr. Kataríny Benczovej a členov senátu JUDr. Pavla Lacza a JUDr. Ľubomíra Bundzela v právnej veci žalobcu: CARAT Distribution, s.r.o., so sídlom Senecká cesta 23, 931 01 Šamorín, IČO: 46 048 901, právne zastúpený: advokátska kancelária Geško, Hulín a partneri, s.r.o., so sídlom Velehradská 33, 821 08 Bratislava, IČO: 35 922 907, adresa na doručovanie: Ľubinská 3, 811 03 Bratislava, proti žalovanému: Colný úrad Trnava, so sídlom Ľudová 10, 917 01 Trnava, o preskúmanie zákonnosti rozhodnutia žalovaného č. 1095838/1/127855/2014 zo dňa 10.03.2014, t a k t o r o z h o d o l : Súd žalobu z a m i e t a . Žalobcovi súd nárok na náhradu trov konania nepriznáva. o d ô v o d n e n i e : Napadnutým rozhodnutím zo dňa 10.03.2014 Colný úrad Trnava postupom podľa § 19 ods. 16 písm. b) zák. č. 530/2011 Z.z. o spotrebnej dani z alkoholických nápojov v znení neskorších predpisov odníma Povolenie na opakované prijímanie liehu v pozastavení dane z iného členského štátu evidenčné číslo: 580031100007 zo dňa 09.05.2011, nakoľko oprávnený príjemca CARAT Distribution, s.r.o., Senecká cesta 23, 931 01 Šamorín, IČO: 46 048 901, DIČ: 2023197990, registračné číslo: SK58001100005 prestal spĺňať podmienku uvedenú v § 19 ods. 4 písm. d) zák. č. 530/2011 Z.z. o spotrebnej dani z alkoholických nápojov v znení neskorších predpisov. V odôvodnení rozhodnutia poukázal na zistenie skutočnosti, že u daňového subjektu registrovaného Colným úradom ako oprávneného príjemcu s vydaným Povolením na opakované prijímanie liehu v pozastavení dane z iného členského štátu evidenčné číslo: 580031100007 zo dňa 09.05.2011 (ďalej len Povolenie), došlo k zmene údajov týkajúcich sa osoby konateľa a spoločníka, pričom spoločníkom v rozsahu 50% základného imania sa stal od 23.09.2013 W. W., trvale bytom O. XX, u ktorého bolo preverovaním spĺňania podmienok v zmysle § 19 ods. 4 a 6 zák. č. 530/2011 Z.z. zistené, že podľa verejne prístupných informácií z obchodného registra bol v období 24.04.2003 - 18.12.2006 spoločníkom v rozsahu 50% základného imania v zaniknutej spoločnosti DISSTON, s.r.o., Svätý Jur, ktorá do zániku spoločnosti neuhradila do štátneho rozpočtu nedoplatok na spotrebnej dani z liehu v sume 852.200,95 eur splatnej 23.01.2006 a 122.311,29 eur splatnej 25.01.2006. V dôsledku týchto zistení bolo začaté daňové konanie vo veci odňatia povolenia v zmysle § 19 ods. 16 písm. b) zák. č. 530/2011 Z.z., o čom bol daňový subjekt riadne upovedomený, dostal možnosť vyjadriť sa a reagoval tak, že poprel správnosť vyššie uvedeného zistenia, nakoľko považoval za preukázané, že účasť W. W. v spoločnosti DISSTON, s.r.o., zanikla dňom 15.12.2005, kedy bola uzatvorená zmluva o prevode tohto obchodného podielu na nadobúdateľa V. N.. Z obsahu listín tvoriacich evidenciu obchodného registra vyžiadaných od Okresného súdu Bratislava I., bolo zistené, že W. W. sa stal spoločníkom spoločnosti DISSTON, s.r.o., od 27.03.2003, na zasadnutí valného zhromaždenia tejto spoločnosti dňa 15.12.2005 došlo okrem iného k schváleniu a udeleniu súhlasu s prevodom obchodného podielu patriacemu W. W. na nadobúdateľa V. N.. Zmluva o prevode obchodného podielu bola podpísaná dňa 15.12.2005, avšak osvedčenie pravosti podpisu bolo vykonané až dňa 12.12.2006, až na základe návrhu na zápis zo dňa 13.12.2006 bol dňa 19.12.2006 vykonaný zápis navrhovaných údajov - výmaz W. W. výška vkladu 10.000.000,- Sk. Žalovaný v zmysle ustanovenia § 19 ods. 4 písm. d) zák. č. 530/2011 Z.z. na základe vyššie uvedených skutočností skonštatoval, že daňový subjekt a spoločnosť DISSTON, s.r.o., by sa považovali v zmysle § 2 ods. 1 písm. n) zák. č. 530/2011 Z.z. za majetkovo prepojené osoby, nakoľko W. W. má v daňovom subjekte priamy podiel na základnom imanií v rozsahu 50% a v spoločnosti DISSTON, s.r.o., mal priamy podiel na základnom imanií 50%. K otázke účinnosti prevodu obchodného podielu W. W. v spoločnosti DISSTON, s.r.o., žalovaný poukázal na ust. § 115 Obchodného zákonníka v znení platnom od 01.08.2005 do 01.02.2007, v zmysle ktorého účinky prevodu obchodného podielu nastali až po osvedčení podpisov na zmluve a to odo dňa jej doručenia spoločnosti. Nedoplatok na dani v spoločnosti DISSTON, s.r.o., vznikol po 23.01.2006 a po 25.01.2006 (vo výške 852.200,95 eur a 122.311,20 eur, v rámci 10 ročnej lehoty v zmysle § 19 ods. 4 písm. d) zák. č. 530/2011 Z.z., pričom v tomto období bol preukázateľne W. W. spoločníkom spoločnosti DISSTON, s.r.o.. V zmysle ust. § 19 ods. 16 písm. b) zák. č. 530/2011 Z.z. nastali podmienky pre odňatie povolenia prijímať alkoholický nápoj z iného členského štátu v pozastavení dane. Vzhľadom na skutočnosť, že zákon vylučuje podanie opravného prostriedku proti rozhodnutiu (§ 72 ods. 6 zák. č. 530/2011 Z.z.), je možné preskúmanie tohto rozhodnutia priamo podľa Druhej hlavy Piatej časti O.s.p.. Žalobou došlou súdu dňa 28.05.2014 sa žalobca domáhal zrušenia napadnutého rozhodnutia z dôvodu, že ho považuje za vydané na základe nesprávneho právneho posúdenia, nedostačujúceho zistenia skutkového stavu veci, nepreskúmateľné pre nezrozumiteľnosť a nedostatok dôvodov a vydané v konaní, v ktorom došlo k vadám, ktoré mali vplyv na zákonnosť napadnutého rozhodnutia. Ako hlavný dôvod uvádzal nesprávny právny záver ohľadne skutočnosti, kedy zanikla účasť konateľa žalobcu W. W. v spoločnosti DISSTON, s.r.o., pričom od tohto momentu sa ďalej odvodzuje správnosť záveru o tom, či možno žalobcu a spoločnosť DISSTON, s.r.o., považovať za osoby majetkovo prepojené v posledných desiatich rokoch. Vyslovil názor, že účinky zmluvy o prevode obchodného podielu zo dňa 15.12.2005 v zmysle § 115 ods. 4 ObZ., nastali voči spoločnosti dňom doručenia zmluvy o prevode, čo v danom prípade nastalo bezprostredne po prijatí zmien na valnom zhromaždení dňa 15.12.2005. Na jednom z rovnopisov dotknutej zmluvy došlo k úradnému osvedčeniu podpisov prevodcu a nadobúdateľa, avšak toto písomné vyhotovenie sa stratilo, preto následne zmluvné strany pristúpili k „uznaniu podpisov za vlastné“ na ostatných rovnopisoch, čo považuje za úradné osvedčenie skutočnosti, že podpis, ktorý sa pri osvedčení nachádzal na zmluve patrí konkrétnej osobe a nepriamo aj skutočnosti, že táto osoba v danom čase skutočne zmluvu podpísala. Čestným prehlásením zo dňa 26.05.2014 žalobca (?) preukazuje, že dňa 15.12.2005 skutočne došlo k doručeniu zmluvy o prevode obchodného podielu zo dňa 15.12.2005 s úradne osvedčenou pravosťou zmluvných strán. Tieto skutočnosti potvrdzuje aj osvedčovacia doložka. Vyslovil názor, že účinky prevodu obchodného podielu (konštitutívny účinok) nastali voči spoločnosti dňom doručenia zmluvy samotné spoločnosti, zápis prevodu obchodného podielu do obchodného registra mal v čase jeho uskutočnenia len deklaratórny charakter, z toho vyplýva, že W. W. bol spoločníkom zaniknutej spoločnosti DISSTON, s.r.o., iba v období 24.04.2003 - 15.12.2005, bez ohľadu na to, že vzhľadom na zánik spoločnosti DISSTON, s.r.o., nemôže využiť inštitút zosúladenia zapísaného stavu so skutočným stavom podľa § 200a O.s.p.. Za vyššie uvedenej situácie nie je možné spoločnosť žalobcu a spoločnosť DISSTON, s.r.o., považovať za osoby personálne prepojené v zmysle § 19 ods. 4 písm. b) zák. č. 530/2011 Z.z. ,nakoľko neuhradené pohľadávky na daniach vznikli až v roku 2006. Vytkol žalovanému, že pri rozhodovaní nepostupoval dôsledne v zmysle ust. § 24 ods. 3 Daňového poriadku a nezistil skutočnosti nevyhnutné pre účely správy daní čo najúplnejšie, pretože na odstránenie nezrovnalostí medzi zisteným stavom podľa obchodného registra a stavom tvrdeným žalobcom, nevyzval žalobcu na vysvetlenie nezrovnalostí. Zároveň mu odňal možnosť vyjadriť sa k listinným dôkazom zadováženým v priebehu daňového konania (listiny vyžiadané z obchodného registra), ktoré neboli žalobcovi dané k dispozícii na nahliadnutie. Žalovaný vo svojom vyjadrení k žalobe zo dňa 26.06.2014 žiadal žalobu ako nedôvodnú zamietnuť, zotrvával na správnosti postupu a dôvodnosti prijatých záverov. Pokiaľ bolo namietané upretie práva na nazeranie do spisu uviedol, že konanie bolo vedené v súlade s Daňovým poriadkom a vzhľadom na zabezpečené listinné dôkazy, ktoré neboli žalobcom relevantne spochybnené. Na prejednanie veci bolo nariadené pojednávanie, na ktorom právny zástupca žalobcu na dokreslenie situácie týkajúcej sa zmluvy o prevode predmetného obchodného podielu doplnil, že až v decembri 2006 s pánom N. kompletizovali doklady, ktoré boli potrebné na dodatočné zapísanie zmien v obchodnom registri týkajúcich sa sporného prevodu obchodného podielu. Takýto postup bol na žiadosť p. W., nakoľko p. N. predchádzajúce písomné vyhotovenie s dokladmi stratil. K prípadným dôsledkom potvrdenia napadnutého rozhodnutia uviedol, že de facto by tým došlo k zániku spoločnosti, nakoľko činnosť, na ktoré bolo odňaté povolenie predstavuje rozhodujúcu časť podnikania. V celom rozsahu sa pridržiaval doterajších právnych argumentov o nezákonnosti napadnutého rozhodnutia. Navrhol vykonať výsluch svedka, prítomného konateľa p. W., resp. p. N., toto nechal na zváženie súdu vzhľadom na to, že v obsahu administratívneho spisu sú založené čestné prehlásenia k relevantným skutočnostiam. Na doplnenie žiadal zaprotokolať, že: „dôsledkom negatívneho výsledku sporu pre žalobcu bude automatické odňaté povolenia na distribúciu na SBL, ktoré je jeho de facto jediným predmetnom reálne vykonávanej činnosti.“ K otázke potvrdenia doručovania zmluvy dňa 12.12.2006 znovu pripomenul, že práve v tejto súvislosti bolo vypracovávané potvrdenie na účely aj registrového konania. Je nelogické, aby zmluva z decembra 2005 bola doručovaná až v decembri 2006. Štatutárny zástupca žalobcu, W. W. uviedol, že za pochybenie považuje aj to, že mu nebola poskytnutá dostatočná lehota na oboznámenie sa s registrovým spisom, pretože napadnuté rozhodnutie bolo vydané 4 dni po tom, ako žalovaný obdržal registrový spis. Žalobca nemal dostatočnú možnosť, resp. dostatočnú lehotu na oboznámenie sa s obsahom spisu, ktorá sa týka inej spoločnosti, bol 10 rokov starý. Poverená zástupkyňa žalovaného v celom rozsahu trvala na obsahu písomného vyjadrenia, čo sa týka ostatného vyjadrenia žalobcu, vo veci k tomuto uviedla, že pri ustaľovaní dátumu 12.12.2006 ako dátumu, kedy došlo k riadnemu doručeniu zmluvy vychádzali z dôkazov založených v registrovom spise (rozhodnutie jediného spoločníka), pokiaľ im bola vytýkaná nedostatočná súčinnosť poukázala na obsah administratívneho spisu, kde v súvislosti s upovedomením o predĺžení lehoty na vypracovanie rozhodnutia bol v súlade so zákonom účastník informovaný o nevyhovení žiadosti na predloženie kompletného registrového spisu. Má za to, že nie je povinnosťou správneho orgánu informovať účastníka o doručení každého jednotlivého dôkazu, účastník sa má právo o obsahu registrového spisu oboznámiť. Krajský súd preskúmal napadnuté rozhodnutie postupom v zmysle Druhej hlavy Piatej časti O.s.p. a dospel k záveru, že žaloba nie je dôvodná. Podľa § 247 O.s.p. (1) Podľa ustanovení tejto hlavy sa postupuje v prípadoch, v ktorých fyzická alebo právnická osoba tvrdí, že bola na svojich právach ukrátená rozhodnutím a postupom správneho orgánu, a žiada, aby súd preskúmal zákonnosť tohto rozhodnutia a postupu. (2) Pri rozhodnutí správneho orgánu vydaného v správnom konaní je predpokladom postupu podľa tejto hlavy, aby išlo o rozhodnutie, ktoré po vyčerpaní riadnych opravných prostriedkov, ktoré sa preň pripúšťajú, nadobudlo právoplatnosť. (3) Predmetom preskúmania môže byť za podmienok ustanovených v odsekoch 1 a 2 aj rozhodnutie, proti ktorému zákon nepripúšťa opravný prostriedok, ak sa stalo právoplatným. (4) O žalobe na preskúmanie zákonnosti rozhodnutia a postupu správneho orgánu vo veciach vyvlastnenia podľa osobitného zákona rozhodne súd najneskôr do troch mesiacov od podania návrhu. Podľa § 19 ods. 1 zák. č. 530/2011 Z.z. o spotrebnej dani z alkoholických nápojov Oprávneným príjemcom na daňovom území je osoba, ktorá má povolenie prijímať alkoholický nápoj z iného členského štátu v pozastavení dane. Oprávneným príjemcom je aj osoba na území iného členského štátu oprávnená podľa právnych predpisov príslušného členského štátu prijímať alkoholický nápoj z iného členského štátu v pozastavení dane. Osoba, ktorá chce byť oprávneným príjemcom na daňovom území a chce opakovane prijímať alkoholický nápoj z iného členského štátu v pozastavení dane, musí požiadať colný úrad o registráciu a vydanie povolenia prijímať alkoholický nápoj z iného členského štátu v pozastavení dane opakovane. Osoba, ktorá chce príležitostne prijať alkoholický nápoj z iného členského štátu v pozastavení dane, musí na každý príležitostný príjem alkoholického nápoja požiadať colný úrad o vydanie povolenia prijať alkoholický nápoj z iného členského štátu v pozastavení dane. Podľa § 19 ods. 4 písm. d) zák. č. 530/2011 Z.z. o spotrebnej dani z alkoholických nápojov Žiadateľ musí spĺňať tieto podmienky: nemá voči colnému úradu nedoplatky na dani osoba, ktorá je personálne prepojená alebo majetkovo prepojená so žiadateľom, alebo osoba, ktorá bola personálne prepojená alebo majetkovo prepojená so žiadateľom v priebehu desiatich rokov pred podaním žiadosti a ani osoba, ktorá zanikla a ktorá by sa považovala za osobu personálne prepojenú alebo majetkovo prepojenú so žiadateľom, nemala v priebehu desiatich rokov predo dňom podania žiadosti nedoplatky na dani, ktoré neboli do zániku tejto osoby uhradené; to sa vzťahuje aj na nedoplatky na dani, ktoré boli postúpené na tretiu osobu podľa osobitných predpisov, 22) Podľa § 2 ods. 1 písm. n) zák. č. 530/2011 Z.z. o spotrebnej dani z alkoholických nápojov Na účely tohto zákona sa rozumie, majetkovo prepojenými osobami osoby, z ktorých má jedna priamo alebo nepriamo najmenej 25% podiel na základnom imaní alebo na hlasovacích právach v inej osobe; ak má jedna osoba takýto podiel vo viacerých osobách, považujú sa všetky z nich za majetkovo prepojené. Podľa § 115 Obchodného zákonníka v znení účinnom od 01.01.2002 do 30.09.2012 (1) So súhlasom valného zhromaždenia môže spoločník zmluvou previesť svoj obchodný podiel na iného spoločníka, ak spoločenská zmluva neurčuje inak. (2) Spoločník môže previesť svoj obchodný podiel na inú osobu, ak to spoločenská zmluva pripúšťa. Spoločenská zmluva môže určiť, že na prevod obchodného podielu na inú osobu sa vyžaduje súhlas valného zhromaždenia. (3) Zmluva o prevode obchodného podielu musí mať písomnú formu a podpisy na zmluve sa musia osvedčiť. Nadobúdateľ, ktorý nie je spoločníkom, v nej musí vyhlásiť, že pristupuje k spoločenskej zmluve, prípadne stanovám, ak boli prijaté. Prevodca ručí za splácanie vkladu nadobúdateľom tohto podielu. (4) Účinky prevodu obchodného podielu podľa odsekov 1 a 2 nastávajú voči spoločnosti odo dňa doručenia zmluvy o prevode obchodného podielu spoločnosti, ak nenastanú až s neskoršou účinnosťou zmluvy, nie však skôr, ako valné zhromaždenie vysloví súhlas s prevodom obchodného podielu, ak podľa zákona alebo spoločenskej zmluvy sa súhlas valného zhromaždenia na prevod obchodného podielu vyžaduje. Podľa § 24 zák. č. 563/2009 Z.z. Daňového poriadku (2) Správca dane vedie dokazovanie, pričom dbá, aby skutočnosti nevyhnutné na účely správy daní boli zistené čo najúplnejšie a nie je pritom viazaný iba návrhmi daňových subjektov. (4) Ako dôkaz možno použiť všetko, čo môže prispieť k zisteniu a objasneniu skutočností rozhodujúcich pre správne určenie dane a čo nie je získané v rozpore so všeobecne záväznými právnymi predpismi. Ide najmä o rôzne podania daňových subjektov, svedecké výpovede, znalecké posudky, verejné listiny, protokoly o daňových kontrolách, zápisnice o miestnom zisťovaní a obhliadke, povinné záznamy a evidencie vedené daňovými subjektmi a doklady k nim. Právnym základom žalobného návrhu je sporné ustálenie skutočnosti, ku ktorému dátumu zanikla účasť W. W., spoločníka v spoločnosti žalobcu od 23.09.2013, v zaniknutej spoločnosti DISSTON, s.r.o., vzhľadom na zásadný právny význam záveru o tom, či W. W. bol spoločníkom tejto spoločnosti v období menej ako 10 rokov, pred nadobudnutím majetkovej účasti v spoločnosti žalobcu, pričom táto spoločnosť má voči štátu neuhradené pohľadávky vzniknuté v období, keď W. W. bol jej spoločníkom, čo je dôvod na odňatie oprávnenia v zmysle § 19 ods. 1 zák. č. 530/2011 Z.z.. V priebehu správneho konania boli zistené nezrovnalosti, resp. časový nesúlad medzi momentom, kedy bola uzavretá zmluva o prevode obchodného podielu (15.12.2005) a momentom, kedy táto zmluva nadobudla účinnosť a stala sa podkladom pre výmaz W. W. ako konateľa spoločnosti DISSTON, s.r.o., z obchodného registra (rozhodnutie z 19.12.2006 s odkazom na zápisnicu valného zhromaždenia z 15.12.2005). Časový posun nastal v dôsledku toho, že pri vypracovávaní zmluvy o prevode obchodného podielu boli (podľa tvrdenia W. W.) overené podpisy iba na jednom vyhotovení zmluvy, toto vyhotovenie sa neskôr stratilo, spoločnosti boli doručované ďalšie vyhotovenia spolu s Čestným prehlásením osvedčujúcim podpis zmluvy dňom 15.12.2005. Pri predkladaní návrhu na zmenu zápisu v obchodnom registri (13.12.2006) bolo registrovým súdom vyžadované odstránenie nedostatkov návrhu - doplnenie písomného vyhotovenia zmluvy o prevode obchodného podielu s overenými podpismi účastníkov, následne bola registrovému súdu doručená zmluva o prevode obchodného podielu zo dňa 15.12.2005 s notársky overenými podpismi prevodcu a nadobúdateľa dňa 12.12.2006. Vyššie uvedený skutkový stav žalovaný vyhodnotil tak, že účasť W. W. v spoločnosti DISSTON, s.r.o., zanikla až dňom 18.12.2006, z toho dôvodu bola zohľadnená jeho majetková účasť spoločnosti v období január 2006, kedy vznikli záväzky voči štátu neuhradené do dňa zániku spoločnosti, t.j. 17.02.2011. V tejto súvislosti súd uvádza, že sa jednak stotožňuje s takýmto právnym záverom, ktorý korešponduje s ustálenou právnou praxou a je v súlade s platnou právnou úpravou, okrem toho nemožno opomenúť, že v otázke zániku účasti W. W. v spoločnosti DISSTON, s.r.o., konal a rozhodoval v rámci svojej kompetencie príslušný registrový súd, ktorý zohľadnil predložené listinné dôkazy. Žalovaný dokonca ani nemal oprávnenie ustáliť otázku zániku účasti v spoločnosti inak. Na tomto nič nemení poukaz žalobcu na podľa neho odlišný moment nadobudnutia účinnosti zmluvy o prevode obchodného podielu voči spoločnosti a voči obchodnému registru, zápis v ktorom má podľa neho iba informatívny charakter. Čo sa týka ďalšej skupiny námietok poukazujúcich na tvrdené porušenie práv účastníka daňového konania v súvislosti s nemožnosťou oboznámiť sa s obsahom administratívneho spisu vrátane doručenej kópie registrového spisu, súd tieto nepovažuje za dôvodné. V prvom rade žalobca nemôže namietať, že W. W. nemal vedomosť o zápisoch v obchodnom registri ohľadne spoločnosti DISSTON, s.r.o., týkajúcich sa jeho osoby. Okrem toho súd pripomína ust. § 250i ods. 3 O.s.p., v zmysle ktorého súd neprihliada na prípadné vady konania pred správnym orgánom, ktoré by nemohli mať vplyv na zákonnosť napadnutého rozhodnutia. Nakoľko otázka zániku účasti W. W. v spoločnosti DISSTON, s.r.o., bola vyriešená v konaní príslušným registrovým súdom nie je logické očakávať, že ani v prípade ďalšieho vyjadrovania sa k preukazovaným skutočnostiam by jeho vyjadrenia privodili zmenu záveru o tejto otázke. Z obsahu upovedomenia pod č. 1095838/1/5500/2014 zo dňa 08.01.2014 je evidentné, že v rámci oznamovania predĺženia lehoty na vypracovanie rozhodnutia žalobca bol upovedomený o tom, že zatiaľ žalovanému neboli doručené požadované kópie registrového spisu (žiadosť z 26.11.2013), bolo teda zrejmé, že takýto materiál bol vyžiadaný a následne bol doručený žalovanému 10.03.2014 a na jeho základe bolo vydané napadnuté rozhodnutie, na ktoré reagoval žalobca podaním „opakované oznámenie právne významných skutočností“, ktorým spochybňoval správnosť napadnutého rozhodnutia vzhľadom na skutočnosť, že žalobca naďalej spĺňa všetky podmienky v zmysle § 54 ods. 11 zák. č. 530/2011 Z.z.. Pokiaľ žalobca zdôrazňoval povinnosť žalovaného vyzvať daňový subjekt na vysvetlenie nezrovnalostí týkajúcich sa zániku účasti W. W. v spoločnosti DISSTON, s.r.o., súd konštatuje, že ani podľa jeho názoru (vzhľadom na viazanosť rozhodnutím registrového súdu) nebol daný dôvod na požadovanie vysvetlenia. Súd preto žalobu ako nedôvodnú zamietol. O trovách konania súd postupom v zmysle § 250k O.s.p. rozhodol tak, že procesne neúspešnému žalobcovi nárok na náhradu trov konania nepriznal. Toto rozhodnutie senát Krajského súdu v Trnave prijal pomerom hlasov 3:0 (§ 3 ods. 9 zák. č. 757/2004 Z.z. v znení neskorších zmien a doplnení). Poučenie: Proti tomuto rozsudku je možné podať odvolanie v lehote 15 dní odo dňa jeho doručenia na Najvyšší súd SR prostredníctvom Krajského súdu v Trnave. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

Zdroj: KAUZIS.SK – https://www.kauzis.sk/judikatura/r/ECLI:SK:KSTT:2015:2014200367.1 (dáta aktuálne k 14. 11. 2026). Záväzné je znenie zverejnené súdom.




